b'\n_START_ARTICLE_\nGalten\n_START_SECTION_\nBydele\n_START_PARAGRAPH_\nOvenn\xc3\xa6vnte indbyggertal er inkl. Skovby, som Galten er vokset sammen med til \xc3\xa9n by. I 2006, der er det sidste \xc3\xa5r, hvor Galten og Skovby er optalt hver for sig, havde Galten 4852 indbyggere og Skovby 2706. Skovby er nu officielt en bydel i Galten, men den samlede by kaldes popul\xc3\xa6rt ogs\xc3\xa5 "Galten-Skovby". Allerede i slutningen af 1900-tallet voksede Galten sammen med to mindre bebyggelser, der nu ogs\xc3\xa5 er bydele i Galten: Klank ved \xc3\x85rhusvej og Smedeskov Huse nord for Smedeskovvej._NEWLINE_Det meste af selve Galten h\xc3\xb8rer til Galten Sogn, men Galten havde allerede bredt sig ind i Skovby Sogn inden de to byer voksede sammen. Galten Kirke, der er bygget i 1884 som afl\xc3\xb8ser for en forfalden romansk kirke, ligger i den oprindelige landsby i den nordlige ende af den nuv\xc3\xa6rende by. I 2008 startede der en valgmenighed i byen ved navn Galten Valgmenighed. Den holder nu til i de gamle brugsbygninger i Skovby.\n_START_SECTION_\nFaciliteter\n_START_PARAGRAPH_\nGyvelh\xc3\xb8jskolen har 567 elever, fordelt p\xc3\xa5 0.-9. klassetrin. Skolens SFO Fritterh\xc3\xb8jen har 10 ansatte. Galten Friskole lukkede i slutningen af 2016, hvor den havde under 20 elever. Skanderborg Ungdomsskole har en afdeling i Galten._NEWLINE_Klank Efterskole blev grundlagt som h\xc3\xb8jskole i 1868, men har i perioder ogs\xc3\xa5 v\xc3\xa6ret landbrugsskole, friskole og b\xc3\xb8rneskole. Siden 1939 er den udelukkende drevet som efterskole._NEWLINE_Galten B\xc3\xb8rnehave blev oprettet i 1967 i byens gamle drengeskole. Den var en selvejende institution, der havde driftsoverenskomst med kommunen, men b\xc3\xb8rnehaven opsagde den efter gentagne spareforslag fra kommunen i 2010 og 2011. I 2013 blev navnet \xc3\xa6ndret til Galten B\xc3\xb8rnehave og Vuggestue, da man valgte at starte en vuggestue-afdeling. Institutionen har 18 ansatte._NEWLINE_Galten Hallen ligger ved siden af skolen. Galten Forenede Sportsklubber (GFS) tilbyder en r\xc3\xa6kke idr\xc3\xa6tsgrene og st\xc3\xa5r for den \xc3\xa5rlige Galten Byfest i Kristi himmelfartsferien. Biografen BIO Huset drives af en forening og har ca. 80 frivillige. Ugeavisen Galten og Omegns Folkeblad \xe2\x80\x93 eller bare Folkebladet \xe2\x80\x93 har redaktion i byen og postomdeles gratis i godt 9.000 eksemplarer. Galten har tilslutning til Herningmotorvejen samt to busruter, nr. 113 (Aarhus-Silkeborg) og nr. 116 (Aarhus-Sabro-Galten)._NEWLINE_Galten-Skovby har 4 supermarkeder (SuperBrugsen, Fakta og Netto i Galten, samt Rema1000 i Skovby), bageri, apotek, optiker, cykelhandler, byggemarked, tr\xc3\xa6lasthandel, bibliotek og filial af Jutlander Bank.\n_START_SECTION_\nLandsbyen\n_START_PARAGRAPH_\nGalten ben\xc3\xa6vnes Galthenthorp i \xc3\xa5r 1329. Den var en landsby i Skanderborg Rytterdistrikt og blev udskiftet i 1781._NEWLINE_I 1879 blev Galten og Klank beskrevet s\xc3\xa5ledes: "Galten med Kirke og Skole samt en Veirm\xc3\xb8lle og Kro ved Landeveien, Poststation; Klank Folkeh\xc3\xb8iskole, hvormed er forbunden en Friskole for B\xc3\xb8rn.".\n_START_SECTION_\nStationsbyen\n_START_PARAGRAPH_\nGalten havde station p\xc3\xa5 Aarhus-Hammel-Thors\xc3\xb8 Jernbane (1902-56) og var i 1902 den st\xc3\xb8rste by p\xc3\xa5 banen n\xc3\xa6st efter Aarhus og Hammel. Stationen var i hele banens levetid den mest benyttede mellemstation._NEWLINE_I 1904 blev Galten, Klank og Smedeskov Huse beskrevet s\xc3\xa5ledes: "Galten med Kirke, Skole, Sparekasse (opr. 1871...Antal af Konti 328), Teglv\xc3\xa6rk, K\xc3\xb8bmandshdl., J\xc3\xa6rnbane- og Telefonst. samt Postekspedition...Klank, Gde. og Huse, ved Landevejen, med Folkeh\xc3\xb8jskole (opr. 1867, virkede som Landbrugsskole 1885-89), hvormed er forbunden en Friskole, Forsamlingshus (opf. 1889), og M\xc3\xb8lle. Smedeskov, Huse."._NEWLINE_Stationen l\xc3\xa5 mellem kirkebyen og Aarhus-Silkeborg landevejen, hvor den spredte bebyggelse Klank udviklede sig. Her ved landevejen l\xc3\xa5 h\xc3\xb8jskolen, forsamlingshuset og m\xc3\xb8llen. 1 km mod vest l\xc3\xa5 H\xc3\xb8ver Kro med markedsplads, l\xc3\xa6gebolig (1906), apotek (1910), mejeri og bryggeri._NEWLINE_Mellem Klank og stationen blev der opf\xc3\xb8rt teglv\xc3\xa6rk, motorm\xc3\xb8lle og savv\xc3\xa6rk. I 1905 blev der opstillet en galgekran p\xc3\xa5 stationen til l\xc3\xa6sning af t\xc3\xb8mmer, og teglv\xc3\xa6rket, som ogs\xc3\xa5 drev t\xc3\xb8mmerhandel, havde privat pakhus ved banen. Ved stationen blev "Framlev og flere herreders elektricitetsv\xc3\xa6rk" opf\xc3\xb8rt i 1914 og der kom restaurant, som i 1930 fik en stor teatersal. "Banken for Galten og omegn" blev stiftet i 1911, og byen fik to brugsforeninger og mange forretninger - allerede i 1930\'erne var der specialforretninger som fotograf, urmager, guldsmed, motorcykelforhandler og radioforhandler._NEWLINE_Stationsbygningen, der blev tegnet af arkitekt Heinrich Wenck, er bevaret, men st\xc3\xa6rkt ombygget, p\xc3\xa5 hj\xc3\xb8rnet af Torvet og Elv\xc3\xa6rksvej. Vestergade er anlagt p\xc3\xa5 Hammelbanens trac\xc3\xa9.\n_START_SECTION_\nGalten Kommune\n_START_PARAGRAPH_\nVed kommunalreformen i 1970 blev Galten sognekommune lagt sammen med 6 omliggende sogne til Galten Kommune. Dens r\xc3\xa5dhus l\xc3\xa5 p\xc3\xa5 S\xc3\xb8ndergade 27 i en ejendom, der oprindeligt var teknisk skole. Galten Kommune indgik ved kommunalreformen i 2007 i Skanderborg Kommune. Herefter husede r\xc3\xa5dhuset en del af Skanderborg Kommunes administrative personale, men i 2016 besluttede byr\xc3\xa5det at rive r\xc3\xa5dhuset ned for at give plads til plejeboliger.'